TV: 'Nordstjernen' skuffet efter straffe-nederlag – Ekstra Bladet
Tirsdag d. 5. apr. 2016 - kl. 22:01
TV: 'Nordstjernen' skuffet efter straffe-nederlag
Nedtur: Christina Pedersen var skuffet over kvartfinale-exit
'Nordstjernen' gik forrest og lyste flot, men i dag nåede hun og holdkammeraterne endestationen. (Foto: Henrik Schou)
Christina 'Nordstjernen' Pedersen har lyst og ledet pigerne fra Vester Hassing Skole. I dette års udgave af Ekstra Bladet Skolefodbold rakte det til en kvartfinaleplads.
Det blev nemlig til et nederlag til Ungdomsskolen Ry efter forlænget spilletid og straffesparkskonkurrence i kvartfinalen.
Det var en tydeligt skuffet 'Nordstjerne', som Ekstra Bladet Skolefodbold fangede efter kampen.
- Jeg er skuffet. Jeg havde regnet med at vi ville vinde, for jeg følte vi havde mest af spillet. Selvfølgelig var der perioder, hvor vi ikke sad på dem, ikke fik tacklet ordentligt og hang lidt efter. Men det er en træls følelse at have tabt, når jeg faktisk synes vi var bedre end dem.
Christina Pedersen tacklede igennem i kvartfinalen. (Foto: Henrik Schou)
Hun prøver også at beskrive følelsen af at ryge ud efter straffespark.
- Det er det værste. Det havde været noget andet, hvis jeg havde kunne føle at de virkelig var bedre end os. Men det følte jeg ikke de var, siger hun.
Hør hende fortælle her:
Ikke skuffet over holdet
Men selvom Christina er skuffet, understreger hun, at det ikke har noget med holdkammeraterne at gøre.
- Jeg er sur og skuffet. Jeg synes vi skulle være nået så langt som muligt, for størstedelen af vores hold går i 9. klasse, så de er her ikke næste år. Men alligevel synes jeg vi har fået en god "tur" ud af det. Vi har fået spillet godt sammen og det var dejligt. Jeg er ikke skuffet over mit hold eller nogle bestemte personer. Det er uheld.
Christina Pedersen (gul) over for Vilja Pedersen. (Foto: Henrik Schou)
Se også: TV: 'Nordstjernen' igen for alene om at lyse op
Fanget ude af balance
Christina styrede som sædvanlig Vester Hassing-forsvaret med hård hånd. Hun lå som en form for klassisk sweeper og hjalp resten af forsvaret.
- Min opgave på banen er at sørge for at hullerne bliver lukket. Og hvis de skulle komme forbi vores backs, så er det mit job at rydde op, fortæller hun.
'Nordstjernen' og holdkammeraterne jubler efter scoringen til 1-0. Men i sidste ende var det ikke nok. (Foto: Henrik Schou)
Men selvom hun havde styr på modstanderne næsten hele kampen, blev hun og holdkammeraterne fanget ude af balance et par gange. En af gangene resulterede det i målet til 1-1.
- Vi blev nok fanget ude af balance er par gange. En af dem koster et mål, men man må sige at dommerne overså et kæmpe frispark midt på banen. Hvis vi havde fået frisparket havde de heller ikke fået den chance.
Klar igen næste år?
Skuffelsen er stor hos 'Nordstjernen' lige nu og flere af spillerne på holdet kan ikke spille igen næste år.
Men måske får vi Christina Pedersen og hendes søster Maria Pedersen at se igen næste år.
- Min søster og jeg er ikke helt afklaret med om der er et hold for os næste år, men det må vi vel se på til den tid, men er altid klar på en omgang fodbold, siger 'Nordstjernen' afslutningsvis.
Resten af denne sæson må hun lyse videre for det håndboldhold, hun spiller på til daglig.